用彥平韻賦石外舅短項翁
作者：耿鎡
朝代：宋

paragraphs: 人生何地逃奇耦，白髮轉頭成宿莽。
百年同盡草一丘，誰見乘槎上牛斗。
不如醉倒三萬場，何必龍山歲重九。
先生元是古達人，身外所忻惟有酒。
石交自得短項翁，燕頷鳶肩非我友。
邇來带眼寬綠筠，結喉不造鴛鷺群。
十年孛窣牆下塵，仰面詎識高崑崙。
先生取人略形貌，翁獲展盡終不渾。
我欲挽翁歸翠微，手栽杞菊如天隨。
願翁醉客莫嫌擾，買山政賦淮南小。